3.5.2023.
HR
Službeni list Europske unije
C 156/33
Posebnosti proizvoda
Jabukovača „Sidra da Madeira” ističe se po tome što je riječ o prirodnoj (katkad gaziranoj) jabukovači sa širokim rasponom boja, aroma i okusa te svježom kiselošću, zbog koje je postala vrlo tražena među potrošačima i koja nastaje fermentacijom prirodnog soka prešanog iz različitih „mješavina” ili kombinacija svježih plodova tradicionalnih i drugih sorti jabuka, a katkad i krušaka, koje se uzgajaju i beru u voćnjacima na raznim područjima na otoku Madeiri s umjerenijim mikroklimama i kiselijim tlom, iz kojih plod dobiva svoja posebna organoleptička svojstva.
Ujedno je dobro poznata proizvođačima i potrošačima jer je oduvijek bila vrlo važna stanovnicima mjesta na otoku, gdje su uvjeti povoljni za uzgoj svježih plodova od kojeg se proizvodi i u kojima je razvijena najtradicionalnija metoda proizvodnje jabukovače te su uvedene nove prakse koje su odobrene kako bi se poboljšala i razlikovala proizvodnja te vrste pića.
U tim se mjestima svake godine održavaju i „festivali” i folklorna događanja kako bi se promicala jabukovača „Sidra da Madeira” te jabuke i kruške od kojih se proizvodi.
Posebnosti zemljopisnog područja
Prirodni čimbenici.
Madeira je vulkanski otok u suptropskom području sjevernog Atlantika.
Ima vrlo neravan reljef, sa strmim planinama odvojenima dubokim dolinama koje tvore središnji planinski lanac koji se proteže od istoka prema zapadu okomito na dominantne vjetrove, s nadmorskim visinama višima od 1 200 m.
Zahvaljujući svojem zemljopisnom položaju Madeira ima blagu klimu sa samo malim temperaturnim razlikama, osim na uzvisinama, na kojima su temperature niže.
Brdovit teren otoka i izloženost pasatnim vjetrovima doveli su do razvoja većeg broja različitih mikroklima, pri čemu je južna strana sunčana i zaklonjena, a sjeverna sjenovita, hladnija i vlažna.
Karakteristike dominantnih bazaltnih tala mijenjaju se s povećanjem nadmorske visine i posljedičnim promjenama klime koja postaje vlažnija i hladnija.
Zbog toga se plodovi koji se upotrebljavaju za proizvodnju jabukovače „Sidra da Madeira” uzgajaju uglavnom na područjima otoka s umjerenijim i vlažnijim mikroklimama, uglavnom na visinama iznad 400 m na južnoj strani i 300 m na sjevernoj strani, gdje prevladavaju kambizol i andosol koji su od umjereno do jače kiseli s dobrom odvodnjom i prozračnošću.
Ljudski čimbenici.
Područja s umjerenijim mikroklimama i pretežno pjeskovitim glinenim tlima srednje do jake kiselosti pružila su idealne uvjete za uzgoj mnogih sorti jabuka i krušaka koje su među ostalim voćkama 20-tih godina 15. stoljeća donijeli prvi doseljenici iz Portugala.
Smatra se da je proizvodnja jabukovače „Sidra da Madeira” započela čim se u voćnjacima uzgojilo dovoljno voća za konzumaciju i preradu.
To potvrđuju i izvještaji kroničara Gomesa Eanesa de Zurare (1410.–1474.) i drugi zapisi koji upućuju na to da se „vino od jabuke” može naći među zalihama koje su portugalske flote prikupljale s otoka Madeire od sredine 15. stoljeća.
Poznato je da se od početka 17. stoljeća uz vino s Madeire proizvodilo i „vino od jabuke” na istim prešama, a u nekim se slučajevima čak i upotrebljavalo za krivotvorenje tog vina sve do početka 20. stoljeća, kad je zabranjeno koristiti jabuke za proizvodnju lažne Madeire.
Ta je zabrana dovela do toga da su lokalni proizvođači počeli fermentirati svoj sok od jabuke kako bi proizveli „novo piće”, koje su prvotno nazivali „cidra” ili „sidra”, a zatim „Sidra da Madeira”, kako bi ga razlikovali od jabukovače proizvedene drugdje.
Članak koji je 1906.
objavio agronom João da Mota Prego (1859.–1931.), u kojem se opisuju metode „proizvodnje jabukovače na Madeiri” te se lokalni proizvođači pozivaju da počnu proizvoditi jabukovaču, znatno je pridonio njezinu razvoju, a mnogi proizvođači i danas slijede njegove preporuke.
Nadalje, agronom Vieira Natividade (1899.– 1968.) opisao je 1947.
razvoj voćarstva na Madeiri te je popisao brojne sorte jabuka i krušaka na otoku i identificirao župe koje su nastavile tradiciju proizvodnje jabukovače.